Buhanginan ng Ayungin

Ang Buhanginan ng Ayungin (Ingles: Ayungin Shoal), Second Thomas Shoal (Ingles), Bãi Cỏ Mây (Biyetnames) at Rén'ài Jiāo (Tsino), ay isang nakalubog na bahura sa Kapuluang Spratly ng Karagatang Kanlurang Pilipinas, 105 milyang pandagat (194 km; 121 mi) sa kanluran ng Palawan, Pilipinas. Isa itong pinag-aagawang teritoryo at inaangkin ng maraming bansa. Inookupahan ang buhanginan ng mga tauhan ng Hukbong Dagat ng Pilipinas na nakasakay sa isang barko, ang BRP Sierra Madre, na sinadyang ipinuwesto sa bahura noong 1999 at pana-panahong sinusuplayan mula noon. Kasaysayan Sa wikang Ingles, isa ang karang sa tatlo na nakapangalan kay Thomas Gilbert, kapitan ng Charlotte: Buhanginan ng Bulig (First Thomas Shoal) – 09°19′N 115°56′E, Timog ng Buhanginan ng Ayungin. Buhanginan ng Ayungin (Second Thomas Shoal) – 09°44′N 115°52′E, Timog-silangan ng Bahura ng Panganiban. Buhanginan ng Payao (Third Thomas Shoal) – 10°54′N 115°56′E, Hilagang-silangan ng Pulo ng Patag – pahilaga ng Buhanginan ng Ayungin. Pag-aangkin sa teritoryo Inaangkin ang Buhanginan ng Ayungin ng Pilipinas, Taiwan, Tsina at Biyetnam. Nagpapanatili ang Hukbong Dagat ng Pilipinas ng presensiya ng mas mababa sa isang dosenang marino sa Sierra Madre, isang sasakyang panlunsad ng Hukbong Dagat na may habang 100 m (330 tal) at ginawa ng Amerika noong Ika-2 Digmaang Pandaigdig. Sadyang sinadsad ito sa karang noong 1999, bilang tugon sa reklamasyon ng Tsina ng Bahura ng Panganiban. Iginigiit ng Pilipinas na bahagi ang karang ng kalapagang kontinental nito. Inaangkin ang mga bahagi ng Kapuluang Spratly, kung saan nakatagpo ang Buhanginan ng Ayungin, ng Biyetnam, Brunay, Malasya, Pilipinas, at Tsina. Iniiwasan ng mga barkong pansuplay ng Pilipinas ang mga blokadang Tsina upang maghatid ng pagkain, tubig at iba pang gamit sa garison. Hinarang ng mga tanod baybayin ng PRC ang dalawang pagtatangka ng mga barkong Pilipino na isuplay muli ang garison noong Marso 9, 2014. Hinulog-langit ang mga suplay sa garison pagkaraan ng tatlong araw. Matagumpay na nakarating sa karang ang isang barkong pansuplay na may kapalit na tropa noong Marso 29, 2014 sa paglalayag sa mababaw na tubig kung saan hindi makasunod ang mga mas malalaking sasakyang pandagat ng PRC. Mula noong, nagpapadala ang militar ng Pilipinas ng tulong at mga probisyon sa pamamagitan ng mga barkong pansuplay. Noong 1999, ipinangako ni pangulong Joseph Estrada na aalisin ang barko. Noong 2014, hiniling ng gobyerno ng Tsina sa Pilipinas na alisin ang barkong nakasadsad. Sinabi ni Pilipinong Pangulong Bongbong Marcos noong 2023, "Hindi ko alam na may ganoong kasunduan. Kung mayroon man, binabawi ko ito sa sandaling ito.” Mga sanggunian